เชียร์SPALIเป้า11บาท ยืดอายุกระตุ้นอสังหาฯ
&nbsp;
20 ส.ค. 2554

โพสต์ทูเดย์ — บล.ภัทร เชียร์ซื้อ “ศุภาลัย” ให้เป้า 11 บาท ดันราคาพุ่ง หุ้นอสังหาฯ เด้งรับข่าวดียืดมาตรการกระตุ้นอสังหาฯ อีก 2 เดือน
บริษัทหลักทรัพย์ (บล.) ภัทร ออกบทวิเคราะห์การลงทุน แนะนำซื้อหุ้นบริษัท ศุภาลัย (SPALI) ให้ราคาเป้าหมาย 11 บาท สะท้อนถึงอัตราส่วนราคาต่อกำไรสุทธิต่อหุ้น (P/E) ที่ 4.3 เท่า มีส่วนลดมากถึง 40% เทียบผู้ประกอบการอสังหาริมทรัพย์ขนาดกลางรายอื่น
นอกจากนี้ ยังเป็นหุ้นที่ให้เงินปันผลสูง และมีปัจจัยพื้นฐานแข็งแกร่ง และเชื่อว่าศุภาลัยมีโครงสร้างรายได้ที่มีเสถียรภาพจากโครงสร้างผลิตภัณฑ์ที่หลากหลาย มุ่งเน้นการพัฒนาอสังหาริมทรัพย์ระดับล่างถึงกลาง ซึ่งมีฐานลูกค้าที่กว้าง คาดการณ์กำไรสุทธิปี 2553 อยู่ที่ 2,684 ล้านบาท และอัตราผลตอบแทนจากเงินปันผล 9.3% 
ทั้งนี้ เมื่อวันที่ 23 มี.ค. คณะรัฐมนตรี (ครม.) มีมติอนุมัติต่ออายุมาตรการกระตุ้นอสังหาริมทรัพย์ โดยยืดระยะเวลาสิทธิประโยชน์ทางภาษีการลดค่าธรรมเนียมการโอน จดจำนองออกไปอีก 2 เดือน จากเดิมสิ้นสุดวันที่ 28 มี.ค. 
ด้านหุ้นอสังหาฯ ราคาขยับรับข่าว เช่น SPALI ปิดที่ 8 บาท เพิ่มขึ้น 0.80 บาท บริษัท แลนด์ แอนด์ เฮ้าส์ (LH) ปิดที่ 6.40 บาท เพิ่มขึ้น 0.05 บาท บริษัท แอล.พี.เอ็น.ดีเวลลอปเมนท์ (LPN) ปิดที่ 7.50 บาท เพิ่มขึ้น 0.30 บาท